**Kako evropski programi na področju mladine pomembno prispevajo h grajenju Evrope**

9. maja praznujemo dan Evrope! Na ta dan pred 75 leti so bili s Schumanovo deklaracijo postavljeni temelji evropskega sodelovanja, ki se je z gospodarskega področja razširilo na vse vidike sodobnega življenja v Evropi. Mir, solidarnost in enotnost Evrope danes temeljijo na številnih prizadevanjih, pobudah in orodjih evropskega povezovanja. Med njimi pomembno vlogo igrata **programa Erasmus+: Mladina (E+) in Evropska solidarnostna enota (ESE).**

Od vključno leta 2021 smo [na Nacionalni agenciji Movit](https://www.movit.si/) v okviru obeh programov na področju mladine podelili nekaj več kot **25,5 milijonov evrov sredstev**, v okviru tega sprejeli **645 projektov**, ki jih je prijavilo **252 različnih organizacij iz Slovenije**. V sprejetih projektih bo predvidoma vključenih **25.982 udeležencev iz 1.091 različnih organizacij.**

Številne analize potrjujejo, da ključna evropska mladinska programa pomembno prispevata k evropskemu povezovanju. Najnovejše izsledke s tega področja so v preteklih mesecih objavili vseevropska raziskovalna mreža RAY, ki se ukvarja z raziskovanjem učinkov aktivnosti evropskih mladinskih programov, in [infoservis Evropske komisije Eurodesk](https://eurodesk.eu/).

Raziskave RAY ([raziskava E+](https://www.researchyouth.net/wp-content/uploads/2024/09/RAY-MON_Research-Report_20212023.pdf), [raziskava ESE](https://www.researchyouth.net/wp-content/uploads/2025/01/RAY-SOC_Research-Report-20212023.pdf)) v daljšem obdobju kažejo, da udeležba v evropskih mladinskih programih krepi občutek povezanosti mladih z Evropo. To je pokazalo tudi zadnje vseevropsko anketiranje, ki je vključilo več kot 10.000 mladih udeležencev programov v obdobju 2021–2023. Občutenje povezanosti z Evropo je med udeleženci programov na vseevropski ravni povprečno zraslo za 1,51 stopnje med mladimi udeleženci programa Erasmus+: Mladina (Herranz idr., 2024), 1,7 stopnje za mlade prostovoljce in 1,4 stopnje za druge mlade udeležence Evropske solidarnostne enote (Herranz idr., 2024).

Tudi najnovejša [študija informativnega servisa Eurodesk](https://eurodesk.eu/eurodesk-youth-info-survey-2025/) (Barta, 2025), ki je bila izvedena na vseevropski ravni med oktobrom in decembrom 2024 in je vključila 7.144 mladih iz držav evropske mobilnostne sheme, kaže podobne rezultate. Študija je pokazala, da **kar 88 % mladih z udeležbo na mobilnosti občuti okrepljen občutek evropske identitete** (Barta, 2025).

Vloga evropskih mladinskih programov pri grajenju enotnosti Evrope je tako pomembna, da jo zgoraj omenjena programa spodbujata s prednostno usmeritvijo *Udeležba v demokratičnem življenju, skupne vrednote in državljansko udejstvovanje* ter številnimi povezanimi *temami*, učinke pa sprotno spremljamo tudi nacionalne agencije in Evropska komisija. V ta namen je v vprašalnike udeležencev po aktivnostih vključen kazalnik za spremljanje občutenja povezanosti z Evropo. Spodnji graf kaže, da ga uspešno uresničujemo tudi v pri nas prijavljenih projektih.

*Slika 1: Delež udeležencev, ki menijo, da se je po sodelovanju v aktivnostih v okviru Ključnega ukrepa 1 (Erasmus+: Mladina) okrepil njihov občutek pripadnosti Evropi (udeleženci V Sloveniji prijavljenih projektov Erasmus+: Mladina; n = 5.505; Erasmus+ Dashboard , datum izvoza: 22. 4. 2024))*

**ERASMUS+: MLADINA**

Erasmus+: Mladina je del programa EU Erasmus+ na področju izobraževanja, usposabljanja, mladine in športa za obdobje 2021–2027. Namenjen je krepitvi kompetenc in zaposljivosti mladih ter posodobitvi in razvoju izobraževanja, usposabljanja in mladinskega dela. Na področju Mladine program Erasmus+ spodbuja mladinski sektor k organizaciji učnih mobilnosti za mlade v starosti od 13 do 30 let, ki ponujajo priložnosti neformalnega izobraževanja v kontekstu mladinskega dela. Spodbuja pa tudi razvoj kompetenc mladinskih delavcev za organizacijo aktivnosti neformalnega učenja v mladinskem delu in vključevanje mladih v dialog z oblikovalci mladinskih politik na lokalni, nacionalni, evropski ali mednarodni ravni. Program poudarja štiri prednostna področja oziroma usmeritve: vključevanje in raznolikost, digitalna preobrazba, okolje in boj proti podnebnim spremembam ter udeležba v demokratičnem življenju, skupne vrednote in državljansko udejstvovanje. Cilj programa na področju mladine je spodbujati neformalne in priložnostne učne mobilnosti, aktivno participacijo med mladimi, sodelovanje, kakovost, vključevanje, ustvarjalnost ter inovacije na ravni organizacij in mladinskih politik.

Preberi več:

* [uradna stran programa Erasmus+: Mladina](https://www.movit.si/erasmus-mladi-v-akciji/),
* [uradna brošura programa Erasmus+: Mladina](https://www.movit.si/fileadmin/movit/0ZAVOD/Mediji/listi_E__za_2025_splet_1.pdf).

**EVROPSKA SOLIDARNOSTNA ENOTA**

Program Evropska solidarnostna enota (ESE) je program EU, ki je namenjen gradnji bolj vključujoče, solidarnostne družbe, podpori ranljivim družbenim skupinam ter odzivanju na družbene in humanitarne izzive. Mladim, v starosti od 18 do 30 let ponuja, da prek delovanja za skupno dobro razvijajo in pridobivajo različna znanja in spretnosti, ter jim omogoča osebno rast. Cilj programa je spodbujanje solidarnosti kot vrednote ter krepitev povezanosti, demokracije in državljanstva v Evropi ob hkratnem reševanju družbenih izzivov in spodbujanju socialne vključenosti.

Preberi več:

* [uradna stran programa Evropska solidarnostna enota](https://www.movit.si/ese/),
* [uradna brošura programa Evropska solidarnostna enota](https://www.movit.si/fileadmin/movit/0ZAVOD/Mediji/listi_ESE_za_2025_splet__1_.pdf),
* [portal Evropske solidarnostne enote.](https://youth.europa.eu/solidarity_sl)